kardosdrur/scandi-wiki huggingface dataset:
Nøgenhalse

Nøgenhalset Siebenbürger eller kort Nøgenhalse er en hønserace, der er blevet fremavlet i Transsylvanien og siden forædlet i Tyskland. Navnet har den, dels fra sit udseende og dels fra det tyske stednavn Siebenbürg, et gammelt navn for Transsylvanien.

Denne særprægede race var oprindeligt en landhøne som har undergået mutation, der betyder at halsen er bar for fjer ned til skulderpartiet, desuden er halsen ildrød hos hanerne. Denne mutation betyder endvidere at fjerdragten generelt er tyndere besat, uden at dette betyder at hønsene direkte fryser. Imidlertid er det et særdeles positivt træk når det kommer til fremstillingen af slagtehøns, da det betyder en betydelig mindre mængde fjer der skal plukkes. Mutationen er et dominant gen, som nedarvet i krydsninger betyder at afkommet heraf også vil have bar hals og mindre fjerbesætning, men dog bærer på et recessivt gen for normal fjerbesætning. Racen er meget varmetolerant, og vil kun sjældent falde i ædelyst og produktion grundet varmeproblemer.

Karakteristika 
Hønen lægger årligt ca. 180 æg, der dog grundet en stor genetisk spredning, variere en del i både mængde og farve, fra hvid, til cremefarvet, til sart lysebrun. Størrelsen på æggene variere ligeledes en del, men skal generelt findes i spektret 55-61 g.

Hanens størrelse: 2-2,5 kg. (I udlandet dog ofte større, op til 3,9 kg.)

Hønens størrelse: 1,5-2 kg. (I udlandet dog ofte større, op til 3 kg.)

Racen findes også i dværgform.

Farvevariationer 
 Hvid
 Sort
 Gul (Ikke anerkendt i Danmark)
 Rød (Ikke anerkendt i Danmark)
 Vildtbrun (ikke anerkendt i Danmark)

Galleri

Referencer 
 Danmarks Fjerkræavlerforening for Raceavl. Skandinavisk Fjerkræ-Standard, 2004. 
 Engelsk side om racen

Hønseracer
National Stock Exchange of India

National Stock Exchange (NSE) (hindi:राष्ट्रीय शेअर बाज़ार Rashtriya Śhare Bāzaār) er en børs i Mumbai, Maharashtra, Indien. NSE har en markedsværdi på omkring 985 mia. USD og over 1.640 noterede selskaber pr. december 2011. NSE er, tiltrods for at der findes en række andre børser i Indien, sammen med Bombay Stock Exchange de to væsentligste børser i Indien. NSE's hovedindeks er S&P CNX Nifty, kendt som NSE NIFTY (National Stock Exchange Fifty), det er et aktieindeks med 50 væsentlige aktier, som er vægtet efter markedsværdi.

NSE er ejet af en række ledende finansielle institutioner, banker, forsikringsvirksomheder og øvrige finansielle sværvægtere, men styres af separate enheder. Der er minimum to udenlandske investorer der har andel i NSE, det er NYSE Euronext og Goldman Sachs.

Historie 
National Stock Exchange of India blev skabt af ledende finansielle institutioner på befaling af Indiens regering og i november 1992 blev det et skattepligtigt selskab. I april 1993, blev virksomheden godkendt som en børs underlagt Securities Contracts (Regulation) Act fra 1956. NSE begyndte aktiver på Wholesale Debt Markedet (WDM) i Juni 1994. Kapitalmarkedet med bl.a. aktiehandel åbnede i november 1994, mens derivat-markedet åbnede i 2000.

Markeder 
NSE beskæftiger sig med følgende områder:
Equity
Futures and options
Retail debt market
Wholesale debt market
Currency futures
Mutual fund
Stocks lending and borrowing

Referencer

Eksterne henvisninger 
 
 Officielle hjemmeside
 

Virksomheder fra Indien
Mumbai
Børser
Etableret i 1992
Dansk Voksenundervisning i Sydslesvig

Dansk Voksenundervisning i Sydslesvig tilbyder dansksproget undervisning for personer over 18 år i en række fag på forskellige niveauer. Undervisningen er i indhold og form specielt tilrettelagt for voksne. Undervisningen tilbydes oftest i form af aftenkurser på danske skoler eller biblioteker i Sydslesvig. Voksenundervisningens tilbud omfatter blandt andet forskellige både kreative og musiske fag, men også edb-kurser samt dansk-, frisisk- og andre sprogkurser. 

Administrativt er den danske voksenundervisning placeret under Dansk Skoleforening for Sydslesvig. Voksenundervisningens øverste organ er et repræsentantskab, som består af repræsentanter af flere dansk-sydslesvigske institutioner.

Ekstern hevisning
 Officiel hjemmeside

Danske uddannelsesinstitutioner i Sydslesvig
Dyrholmen

Dyrholmen er et lille næs ud i engdragene langs Oksenbækken ved Fløjstrup på Djursland med en boplads (køkkenmødding) fra Ertebøllekulturen i ældre stenalder. I den periode har engene omkring Dyrholmen været dækket af hav. På Dyrholmen har man bl.a. fundet et kranium af et skalperet barn og spor efter kannibalisme i form af marvspaltede menneskeknogler.
På grund af havstigningen i perioden, så bopladsen efterhånden er trukket op på højereliggende område, har man kunnet bruge fundene fra Dyrholmen til at opdele Ertebøllekulturen kronologisk i flere faser.
Udgravningerne af Dyrholmen udførtes af Nationalmuseet i perioden 1923-1939 under ledelse af Therkel Mathiassen.

Referencer

Eksterne henvisninger 
 Mathiassen, Th., M. Degerbøl & J. Troels-Smidt: Dyrholmen. En stenalderboplads på Djursland, Det Kongelige Danske Videnskabernes Selskab, Arkæologisk-Kunsthistoriske Skrifter bind 1, Nr. 1. 1942.

Arkæologiske områder i Danmark
Stenalder
Lokaliteter i Randers Kommune
Sigrid Husjord

Sigrid Kandal Husjord (født 17. oktober 1978 i Harstad i Norge) er en norskfødt skuespiller og danser. Husjord er 117 cm høj. Hun har især medvirket i teaterstykker, og har modtaget Årets Reumert i 2012, for sin birolle i Oliver med et Twist på Nørrebro Teater.

Karriere 
Husjord er uddannet skuespiller fra The Commedia School i København 2005-2007 og herefter Lee Strasberg Film & Theatre Institute i New York i 2007. Hun fik sin debut i Hamlet på Gladsaxe Ny Teater i 2007. Året efter turnerede hun med forestillingen Grasping the Floor With the Back of My Head, der blev opsat af Mute Comp. Physical Theatre på Dansescenen. De turnerede både i Danmark og i udlandet, og spillede bl.a. i Kairo, Egypten.

Hun blev nomineret som "Bedste Skuespillerinde" på Cairo International Festival for Experimental Theatre og "Bedste Kvindelige Performer" til Dublin Fringe Festival.

Hun har medvirket i DR's rollespilserie Barda i 2009 og 2012, der er blevet sendt på DR Ramasjang, og hun har også medvirket i den norske version af Barda. I 2010 medvirkede hun i Cirkus Summarum.

I 2011 medvirkede hun i Oliver med et Twist, der blev spillet på Nørrebro Teater. Her spillede hun sammen med bl.a. Rune Klan, Annika Aakjær og bandet Analogik. Hun modtog Årets Reumert for bedste birolle i 2012 for sin rolle i stykket.

Hun medvirker også i tv-julekalenderen Tvillingerne og Julemanden (2013) som Benz. I sommeren 2015 var hun sammen med Søren Østergaard med i Zirkus Nemo.

Derudover har hun været engageret på Aveny-T, Den Jyske Opera, Østre Gasværk, Husets Teater og Det Kongelige Teater.

Filmografi

Referencer

Eksterne henvisninger 
 

Skuespillere fra Norge
Reumertprisen for årets kvindelige birolle
Landskrona station

Landskrona station (egentligt Landskrona Øst) er beliggende ved Västkustbanan. Stationen er betjenes af Skånetrafikens Pågatåg og Öresundståg. Stationen har forbindelse til Landskrona centrum med trolleybusser.

Stationen har to perroner, en side perron og en midterperron. For at nå midterperronen er der trapper og elevator.

Historie 

Indtil 2001 var der ingen gennemgående station i Landskrona. Tog på strækningen Malmø-Göteborg gik via Teckomatorp til Helsingborg. Før ombygningen af Helsingborg C i 1991 gik fjerntog via Arlöv-Kävlinge-Teckomatorp-Åstorp-Ängelholm. Da udbygningen af Västkustbanan til dobbeltspor blev Landskrona station, der tidligere var en rebroussementsstation, flyttet til udkanten af byen og navngivet Landskrona Øst, men omtales nu som Landskrona station, da den gamle station kun betjenes af lokale godstog.

For at lette adgangen til til den nye station blev en trolleybuslinje fra centrum og Hven-færgerne til stationen indviet i september 2003.

Trafik 

Landskrona station betjenes af Øresundstogene, der kører i timedrift i hele trafikdøgnet og med to tog i timen i myldretiden. Der ud over betjenes stationen af Pågatågene, der ligeledes kører i timedrift i hele trafikdøgnet og med to tog i timen i myldretiden.

Lokaltransport betjenes af fire af Landskronas bybuslinjer, mest bemærkelsesværdigt er nr. 3, der køres med trolleybusser, de eneste i Sverige.

Der ud over afgår adskillige regionalbusser fra stationen. Blandt andet til Bjuv og Svalöv.

Billetsalg 

Billetsalget var de første år placeret i kiosken i ICA AB-butikken ved stationen. Fra 2013 er billetsalget placeret i den nybyggede Pressbyrån-kiosk, der også sælger tog- og buskort. Der ud over er der billetautomater på stationsforpladsen.

Bebyggelse ved stationen 

Efter anlæggelsen af stationen er et mindre butiksområde vokset frem på bar mark omkring stationen, blandt andet Lidl, ICA AB, jem & fix og Netto.

Umiddelbart bag stationen samlede DSV i efteråret 2012 deres logistikcentre i Malmö og Helsingborg. Centret er centralt for DSVs betjening af Central- og Vesteuropa. Logistikcentret forventes at skulle beskæftige 700 medarbejdere.

Placeringen af logistikcentret blev blandt andet valgt på grund af den meget bekvemme adgang til både motorvej og bane.

Kilder

Eksterne henvisninger 
 Stationsinfo om Landskronas station 
 Järnväg.net om Västkustbanan 
 Resplus tidtabeller, se køreplan 108
 Om Landskronas trolleybusser

Stationer på Øresundsbanen i Sverige
Station
Etableret i 2001
Station
Den Russiske Føderations Kommunistiske Parti

Den Russiske Føderations Kommunistiske Parti (DRFK) (, ) er et russisk politisk parti. Partiet anses af mange for at være efterfølgeren af Sovjetunionens kommunistiske parti (SUKP). Partiet selv understreger sin russiske karakter og inkluderer både russisk patriotisme og nationalisme sammen med den traditionelle marxismen-leninismen.

Partiet blev grundlagt den 14. februar 1994. Partiets leder har siden stiftelsen været Gennadij Zjuganov.

Partiet finder sin stærkeste tilslutning blandt pensionister, industriarbejdere og kollektivbønder, i de seneste par år er også yngre vælgere begyndt at støtte op om partiet. Det er i landsbyer, særligt i den sydlige del af landet, og i byerne rundt om Moskva, partiet for sin største støtte fra.

Valgresultater

Præsidentvalg  
I alle præsidentvalg, der har været afholdt i Den Russiske Føderation, er det kommunistiske partis kandidater blevet toer. I 2012 hævdede flere oppositionspolitikere, herunder Boris Nemtsov, at Dmitrij Medvedev havde indrømmet for dem, at Zjuganov faktisk ville have vundet valget i 1996, hvis der ikke havde været valgsvindel til fordel for Jeltsin. Zjuganov fik, i henhold til de officielle resultater, 17.18% af stemmerne ved præsidentvalget i 2012. Ifølge uafhængige observatører, var der omfattende valgsvindel til fordel for Putin. Zjuganov kaldte valget "tyvagtigt og absolut uærligt og uværdigt".

Parlamentsvalg

Valgresultat ved parlamentsvalgene efter føderalt element

Referencer

Eksterne henvisninger 
 KPRF's hjemmeside 

Føderations Kommunistiske Parti
Kommunistiske Parti
Yokohama (hønserace)

Yokohama er en hønserace, der stammer fra Japan.
Hanen vejer 1,75-2 kg og hønen vejer 1-1,5 kg. De lægger rødgule til gule æg à 45-50 gram. Racen findes også i dværgform.

Farvevariationer 
 Hvid rødtegnet
 Hvid

Referencer 
 Danmarks Fjerkræavlerforening for Raceavl. Skandinavisk Fjerkræ-Standard, 2004. 
 Kort om racen på engelsk

Hønseracer
Netavis

En netavis (eller webavis, e-avis eller internetavis) er en avis der udgives på Internettet, sædvanligvis webben. De fleste traditionelle medier har en tilknyttet netavis-udgave. I Danmark udgiver for eksempel Politiken sin under politiken.dk. Andre netaviser er dedikerede nyhedsmedier udelukkende på webben. I USA er et fremtrædende eksempel The Huffington Post.

Modsat papiraviser har netaviser sædvanligvis ingen deadline. De fleste større dagblade driver et Content Management System, hvor artikler fra den trykte udgave parallelpubliceres. Der kan være tale om både betalings- og gratistjenester. De lave udgivelsesomkostninger kan skabe grobund for niche-netavisen, som for eksempel den nu lukkede Enklaven.dk, der udelukkende beskæftigede sig med politik i Frederiksberg Kommune.

Der er ingen tydelig grænse mellem blogs og netaviser, men "avis"-navnet kan signalere større seriøsitet, også uden at mediet nødvendigvis lever op til dette.

Danske eksempler 
I Danmark er der en række af de dedikerede netaviser der har en ret tydelig tilstedeværelse i mediebilledet. Visse af de mest markante dedikerede danske netaviser har et politisk fokus.
 Den gratis Avisen.dk har specielt fokus på job og arbejdsliv og er støttet af A-Pressen.
 Den i 2000 grundlagte Altinget.dk har en af landets største Christiansborg-redaktioner med 14 journalister.
 Den Korte Avis udgives af Ralf Pittelkow (ansvarshavende redaktør) og Karen Jespersen (redaktør) og anses for at have en Venstre-vinkling på prioriteringen af nyhederne.
 180grader begyndte som en liberal netavis med Ole Birk Olesen som redaktør med egen-produceret nyhedsjournalistik, men i 2009 skiftede han til en model med brugerstyret prioritering og bidrag.

Andre netaviser er lokale aviser:
 Svendborgs NetAvis (svendborgsnetavis.dk) drives af Frede Jakobsen som konkurrent til Fyns Amtsavis i det synfynske.
 Bornholm.nu er blandt de tidlige danske internetaviser, grundlagt i 2001
 KanalBlokhus.dk er en upolitisk og ukommerciel netavis med daglige nyheder om Blokhus og Hune, grundlagt i 1995 og lige siden redigeret af multimediekunstneren Peter Wendelboe.

Eksterne henvisninger 
 Her er underskoven

Henvisninger

Se også 

 
Digitale udgivelser
Poul Trier Pedersen

Poul Trier Pedersen (9. december 1921 i Nakskov – 29. januar 2012 i København) var en dansk journalist og forfatter og modtager af to Cavlingpriser.

Trier Pedersen var handelsuddannet og dimitterede som cand.polit. i 1952. Han arbejdede blandt andet for Udenrigsministeriets pressebureau og Dagens Nyheder, inden han i 1965 blev redaktionschef på TV-Avisen. Han forlod Danmarks Radio i 1969 for at arbejde som freelancer. Trier Pedersen fik Cavlingprisen i 1956 sammen med andre i forbindelse med Dansk Røde Kors' Ungarn-indsamling, og han fik Cavlingprisen i 1963 for en række nyskabende tv-programmer.

Poul Trier Pedersen døde på Bispebjerg Hospital den 29. januar 2012 efter kort tids sygdom. Han blev 90 år.

Kildehenvisninger

Eksterne henvisninger 
 
 Profil hos litteraturpriser.dk
 

Personer fra Nakskov
Journalister fra Danmark
Ansatte i DR
Selvbiografer fra Danmark
Faglitterære forfattere fra Danmark
Tv-producenter fra Danmark
Manuskriptforfattere fra Danmark
Instruktører fra Danmark
Økonomer fra Danmark
Personer i Kraks Blå Bog (afdøde)
Redaktører fra Danmark
Dansksprogede forfattere fra Danmark
Cavlingprismodtagere
Nuruddin Farah

Nuruddin Farah (født 24. november 1945) er en somalisk forfatter.

Han er født og opvokset i Somalia og har en universitetsuddannelse fra Indien. Han bor nu i Sydafrika.

Nuruddin Farah anses for at være blandt de mest poriminente nulevende forfattere.

Udvalgt bibliografi 
 From a Crooked Rib (1970)
 Links (2004)
 Knots (2007)
 Crossbones (2011)

Udgivelser oversat til dansk 
 Kort (Gyldendal, 1986)
 Forbindelser (Athene, 2009)

Noter

Eksterne henvisninger 

 Biografi 

Skønlitterære forfattere fra Somalia
Landdag (Kurland)

Kurlands landdag () var Hertugdømmet Kurland og Semgallens og senere Guvernement Kurlands øverste regelmæssige forsamling af politiske repræsentanter, eller såkaldt landfuldmægtige (), der virkede indtil etableringen af Republikken Letland i 1918. Den regionale forsamling indkaldtes oprindeligt af Kurlands hertuger hvert andet år, senere dog af adelens marskaller hvert tredje år med generalguvernørens tilladelse. Landdagens beslutninger vedtoges med et flertal af sognerådenes deltagere, som også udvalgte de kommende tre års forordninger for ridderskabets komité.

Eksterne henvisninger 
 Kurländische Landtags-Ordnung und Conferenz-Ordnung auf Grund des Landtag-Schlusses 1879 (Paragraph) 25 vom Ritterschafts-Comité zusammengestellt. Mitau, 1881 

Letlands historie
Gertrud Thisted Højlund

Gertrud Thisted Højlund (født 17. januar 1981 i Ry) er en dansk journalist, datter af forfatter og debattør Niels Højlund og uddannet journalist fra Syddansk Universitet i 2007. Bor på Nørrebro i København. 

Hun har blandt andet været klummeskribent på Urban og været vært på Alle tiders Morgen på TV 2 Radio, ligesom hun har været tilknyttet P1 som radioklumme-skribent. Hun har desuden været journalist på Go' Morgen Danmark, hvor hun også i en kort periode arbejdede som vært. Tidligere vært på det nu lukkede Weekendtillægget på Radio24syv.  

Fra august 2016 har hun været nyhedsvært på TV2 News. I forbindelse med folketingsvalget 2019, genopstår det populære debatprogram Højlunds Forsamlingshus fra TV 2s første år og her skal hun være vært. Det blev i sin originale form bestyret af hendes far Niels Højlund.   

Gertrud Højlund har desuden været højskolelærer og holder foredrag om Grundtvig.

Kilder og eksterne henvisninger
 Gertrud Højlund afløser Puk Elgård på 'Go' morgen Danmark'

 Kendt tv-mands datter vender tilbage til TV2

 Folketingsvalget 2019: 'Højlunds forsamlingshus vender tilbage'
Journalister fra Danmark
Radioværter fra Danmark
Alumni fra Syddansk Universitet
Gorm (skib)

Kun ét skib i den danske Marine har haft navnet Gorm. Navnet henviser formentlig til Gorm den Gamle.

 Panserbatteriet Gorm: Søsat 1870 og i tjeneste 1871 til 1912.

Civile skibe:
 Dampskibet Gorm: Bygget i Renfrew i Skotland 1889. Tilhørte rederiet Gorm. 
 Dampskibet Gorm. Bygget i Oslo 1916. Tilhørte Det Forenede Dampskibs-Selskab. Minesprængt ved Zeebrugge 13. maj 1940.
 Bugserbåden Gorm. Bygget i Svendborg 1938. Tilhørte Det Forenede Bugserselskab. 
 Vagtskibet Gorm. Bygget i Nakskov og leveret 1945 som redningsskibet Vestkysten. Udgået i 1980'erne. Derefter omdøbt til Gorm og aktivt til 1994. Bevaret som Alba II.
 Bugserbåden Gorm: Bygget i Alphen i Holland i 1962 for Svitzer.

Noter 

Indeks over skibsnavne
Oscaruddelingen 2012

Oscaruddelingen 2012, var den 84. udgave af oscaruddelingen. Uddelingen fandt sted 26. februar 2012 i Dolby Theatre (tidligere Kodak Theatre) i Hollywood. Ved prisfesten blev der uddelt oscarstatuetter til de film-, skuespil- og tekniske præstationer fra 2011, der var fundet værdige af Academy of Motion Picture Arts and Sciences. Skuespilleren Billy Crystal var vært for niende gang.

Oprindeligt skulle prisuddelingen have været produceret af Brett Ratner og have Eddie Murphy som vært, men efter nogle homofobiske udtalelser af Ratner i forbindelse med promoveringen af filmen Tower Heist, trak først han og siden Murphy sig fra deres pladser. Ratner blev erstattet af Brian Grazer, og Crystal erstattede Murphy.

The Artist var den første stumfilm, der vandt en Oscar for bedste film siden Oscaruddelingen 1929. Christopher Plummer blev i en alder af 82 den ældste skuespiller nogensinde, der har vundet en Oscar.

I Danmark blev uddelingen vist på TV 2 Film, hvor værten var Paprika Steen.

Priser
Modtagere af priser:

Ærespriser
Akademiet afholdte sin tredje årlige Governors Awards-ceremoni 12. november 2011, hvor følgende priser blev delt ud:

Æresoscar
 James Earl Jones
 Dick Smith

Jean Hersholts humanitære pris
 Oprah Winfrey

Referencer

12
Kultur i 2012
Babrak Karmal

Babrak Karmal, oprindelig Sultan Hussein Khan (født den 6. januar 1929 i Kamari i Afghanistan, død den 3. december 1996 i Moskva i Rusland) var en afghansk kommunistisk politiker og den tredje præsident under Folkerepublikken Afghanistan mellem 1979–1986. Han var medlem og en årrække leder af Afghanistans Demokratiske Folkeparti.

Liv 

Karmal var søn af Muhammad Hussein Khan, en generalmajor i den afghanske hær og tidligere guvernør af Paktia provinsen, han var den anden af fire søskende. Han blev født i Kamari, en landsby tæt på hovedstaden Kabul. Karmal blev involveret i politik i marxistiske kredse som student ved universitetet i Kabul, hvor han tog en uddannelse i retsvidenskab, hans far frastødte ham pågrund af hans venstreorienterede holdninger. Han var med til at grundlægge det afghanske kommunistparti (Afghanistans Demokratiske Folkeparti) i januar 1965 og sad i nationalforsamlingen fra 1965 til 1973.

I 1967 blev Karmal lederen af en mere moderat Parcham-fraktion efter partiet blev splittet. Partiet blev samlet igen i 1977 og tog kontrollen i Afghanistan i april 1978. Karmal var først vicepræsident, men efter at den rivaliserende Khalq-fraktion fik mere magt, blev han forvist til Prag som ambassadør.

Det afghanske kommunistparti forsøgte at modernisere landet i tråd med de socialistiske ideer, men resultatet blev betydelig uro i landet. I december 1979 invaderede Sovjetunionen Afghanistan og hentede Karmal tilbage og indsatte ham på posten som præsident.

I de følgende kampe mod Mujahid-krigere løbet af 1980'erne blev Karmal udpeget som syndebuk af Moskva for militære fiaskoer. Sovjetunionen ønskede samtidigt ikke at blive i landet længere end nødvendigt. Mikhail Gorbatjov, generalsekretæren for Sovjetunionens kommunistiske parti i Sovjetunionen, sagde: "Den væsentligste grund til, at der ikke har været nogen national konsolidering hidtil, er at kammerat Karmal håber at fortsætte med at sidde i Kabul med vores hjælp.". Det hjalp ikke Karmal, at den sovjetiske regering gav gam skylden for fejl i Afghanistan. Gorbatjov var bekymret over situationen i Afghanistan og fortalte det sovjetiske Politbureau "Hvis vi ikke ændrer tilgangen [til at forlade Afghanistan], vil vi kæmpe der om endnu 20 eller 30 år."  I maj 1986 blev han erstattet af Mohammed Najibullah som partieder, og seks måneder senere som præsident. Karmal flyttede til Moskva, hvor han blev til han døde i 1996 af leverkræft.

Notater 

Afghanistans præsidenter
Politikere fra Afghanistan
Dramaten

Dramaten, formelt Kungliga Dramatiska Teatern, er Sveriges nationalscene for teater. 

Det blev grundlagt i 1788 af Gustav 3. af Sverige og har siden haft kontinuerlig virksomhed. Teatret opfører omkring 1.000 forestillinger årligt på sine seks scener, og driver desuden en omfattende turnévirksomhed i såvel Sverige som udlandet. Siden 1908 har teatret haft til huse i et teaterhus i jugendstil på Nybroplan i Stockholm. Teatret er blandt andet udsmykket af Carl Milles og Carl Larsson. 

Chef for Dramaten har siden 2015 været Eirik Stubø. Dramaten drives i dag som et statsejet aktieselskab, og staten yder et årligt bidrag til driften på lidt over 200 millioner svenske kroner. 

Historisk har teatret haft sin egen skuespillerskole, Dramatens Elevskola, men siden 1967 har denne været udskilt som Teaterhögskolan i Stockholm. Blandt de skuespillere og instruktører, der er uddannet fra Dramaten er Gustaf Molander (som også var underviser på stedet), Alf Sjöberg, Greta Garbo, Vera Schmiterlöw, Signe Hasso, Ingrid Bergman, Gunnar Björnstrand, Max von Sydow og Bibi Andersson.

Eksterne henvisninge 

 

Etableret i 1788
Teatre i Sverige
Bygninger, konstruktioner og anlæg i Stockholm
Statsejede virksomheder fra Sverige